remission pour franchois rozart
charles etc. scavoir faisons a tous presens et avenir nous avoir
receu lhumble supplication de francoys rozart pouvre honneste
jeusne compaignon a marier labourier de bonne fame et renommee
contenant comme au mois de septembre dernier ledit suppliant estant avecq
feu lors vivant charles calle au soupper en la maison de la
vesve de feu henry loups au villaige de mellin ens notre rommant
pays de brabant lieu de sa nativite se prindrent a avoir
joyeuses parolles gabber et jouer ensemble. dont finablement
ledit feu se corroucha tellement quil donna ung si grand coup
de poing au visaige dudit suppliant que le sang en sortist courrant
par son viaire. ce faict ledit suppliant comme il estoit et est
debonnaire et paisible se retira de ladite compaignie et wida tout
plourant ladite maison a intention de soy retirer et aller a la
maison de son pere. et ja soit quil deust souffire audit feu
davoir ainsi mal traicte ledit suppliant neantmoins non content
de ce en widant aussi de ladite maison auroit avec son espee
suivy ledit suppliant pour le oultraiger davantaige. quoy veant ledit
suppliant dict audit feu gracieusement par plusieurs fois laissez me
en paix jen ay assez mais icelluy feu non content frappa plusieurs
coups apres ledit suppliant sefforsant de le tuer ce quil eust
faict se ledit suppliant avec une espee quil avoit neust resiste
a linvasion et envahir dudit feu. de laquelle son espee il
donna ung coup sur la teste dicelluy feu et ce faict senfuyt
son chemin et ledit feu apres luy. de laquelle blechure ledit feu
charles calle environ trois sepmaines apres termina vie par
mort au grand regrect et desplaisir dudit suppliant. lequel
ja soit quil soyt autrement bien fame et renomme sans oncques
avoir commis autre offense ny avoir este reprins de justice
ayant satisfaict partie interessee. ce neantmoins noseroit
seurement hanter ne converser en notredit pays et duche de brabant se
notre grace et misericorde ne luy estoit sur ce impartie. sicomme
il dict treshumblement requerant icelle. pour ce est il que
nous les choses dessusdites considerees audit suppliant inclinans a sadite
supplication et requeste et luy voulans en ceste partie preferer
grace a rigeur de justice avons au cas dessusdite quicte remis
et pardonne quictons remectons et pardonnons de grace especial
par ces presentes le cas et homicide dessus declaire ensemble
toute paine amende et offense corporelle et criminelle
enquoy par cause et a loccasion dudit cas et homicide il
peult avoir mesprins offense et estre encorre envers
nous et justice. et lavons quant a ce remis et restitue
remectons et restituons a sa bonne fame et renommee
en notre pays et duche de brabant et autres noz pays et
seigneuries et a ses biens non confisquez saucuns en a tout ainsi et
par la maniere quil estoit avant ladvenue dudit cas
imposant sur ce silence perpetuel a notre procureur general de brabant
et tous nos autres justiciers et officiers quelsconquez
satisfaction toutesuoyes faicte a partie interressee se faicte
nest civillement tant seullement pourveu toutesvoyes
que ledit suppliant sera tenu damender ledit cas envers nous
civillement selon lexigence dicelluy et la faculte de
*ses biens en suyvant noz ordonnances sur ce faictes
et avec ce de payer et reffondre les mises et
despens raisonnables de justice pour ce faiz et ensuiviz
saucuns en y a a larbitraige et tauxation de nos amez
et feaulx les chancellier et gens de notre conseil en brabant
que conmectons a ce. si donnons en mandement ausdits de
notre conseil en brabant que appellez pardevant eulx ceulx
qui pour ce seront a appeller. ils procedent bien et deuement
a la verification et interinement de cesdites presentes selon
leur forme et teneur. lequel interinement ledit suppliant
sera tenu requerre et poursuivir en notredit conseil de
brabant endedans demy an prochainement venant a paine
de perdre leffect de cestes. et ce faict et lesdites
amende civile et mises de justice tauxees et payees
ainsi quil appartiendra. de laquelle amende civile
celluy de noz recepveurs cui ce regardera sera tenu
faire recepte et rendre compte et reliqua a notre prouffict
avec les autres deniers de son entremise. ilz notre drossat
de brabant et tous noz autres justiciers officiers et
subgectz quelzconques presens et avenir dudit notre pays et
duche de brabant et oultremeuze leurs lieuxtenants et chacun
deulx endroict soy et sicomme a luy appartiendra
facent seuffrent et laissent ledit suppliant de notre presente grace
remission et pardon selon et par la maniere que dict est
plainement paisiblement et perpetuellement jouyr et user sans luy
faire mectre ou donner ne souffrir estre faict mis ou
donne ores ne au temps avenir en corps ne en biens
aucun destourbier ou empeschement au contraire en maniere quelconque
ains se son corps ou aucuns de ses biens non confisquez sont ou estoient
cy apres pour ce prins detenuz arrestez ou empeschez les mectent
ou facent mectre incontment et sans dilay a plaine et entiere
delivrance. car ainsi nous plaist il. et affin que ce soit chose
ferme et estable a tousiours nous avons faict mectre notre
seel a ces presentes . saulf en autres choses notre droict et lautruy
en toutes. donne en notre ville de bruxelles au mois de
may lan de grace mil cinq cens et quarante quatre
de notre empire le xxve. et de noz regnes de castille et
autres le xxixe . ainsi escript sur la plycque
par lempereur en son conseil et soubz signe verreycken
visa recepta
gecollationeert ende bevonden accorderen
met zijn originale bij mij
$$$
* en soit respondu par le receveur des exploits